钦定古今图书集成/明伦汇编/官常典/第469卷 > 昌义之
## 钦定古今图书集成/明伦汇编/官常典/第469卷 > 昌义之

按《梁书》本传，“义之，历阳乌江人也。少有武干。齐代随
曹虎征伐，累有战功。虎为雍州，以义之补防阁，出为
冯翊戍主。及虎代还，义之留事高祖。时天下方乱，高
祖亦厚遇之。义师起，板为辅国将军、军主，除建安王
中兵参军。时竟陵芊口有邸阁，高祖遣驱，每战必捷。
大军次新林，随王茂于新亭并朱雀航力战，斩获尤多。建康城平，以为直阁将军、“马右夹毂主。”天监元年，
封永丰县侯，邑五百户，除骁骑将军，出为盱眙太守。
二年，迁假节、督北徐州诸军事、辅国将军、北徐州刺
史，镇锺离。魏寇州境，义之击破之。三年，进号“冠军将
军”，增封二百户。四年，大举北伐，扬州刺史、临川王督
众军军洛口，义之以州兵受节度，为前军，攻魏梁城
戍，克之。五年，高祖以征役久，有诏班师，众军各退散。
魏中山王元英乘势追蹑，攻没马头城内粮储，魏悉
移之归北。议者咸曰：“魏运米北归，当无复南向。”高祖
曰：“不然，此必进兵，非其实也。”乃遣土匠修营锺离城，
敕义之为战守之备。是冬，英果率其安乐王元道明、
平东将军杨大眼等众数十万来寇锺离。锺离城北
阻淮水，魏人于邵阳洲西岸作浮桥，跨淮通道。英据
东岸，大眼据西岸以攻城。时城中众才三千人，义之
督帅随方抗御。魏军乃以车载土填堑，使其众负土
随之，严骑自后蹙焉，人有未及回者，因以土迮之，俄
而堑满，英与大眼躬自督战，昼夜苦攻，分番相代，坠
而复“升，莫有退者。又设飞楼及冲车撞之，所值城上
辄颓落，义之乃以泥补缺，冲车虽入而不能坏。”义之
善射，其被攻危急之处，辄驰往救之，每弯弓所向，莫
不应弦而倒，一日战数十合，前后杀伤者万计，魏军
死者与城平。六年四月，高祖遣曹景宗、韦叡帅众二
十万救焉，既至，与魏战，大破之。英、大眼等“各脱身奔
走。”义之因率轻兵追至洛口而还，斩首俘生，不可胜
计。以功进号军师将军，增封二百户。迁持节、督青冀
二州诸军事、征卤将军、青冀二州刺史。未拜，改督南
兖兖徐青冀五州诸军事、辅国将军、南兖州刺史。坐
禁物出藩，为有司所奏免。其年，补朱衣直阁，除左骁
骑将军，直阁如故。迁太子右卫率，领越骑校尉、假节。
八年，出为持节、督湘州诸军事、征远将军、湘州刺史。
九年，以本号还朝。俄为司空临川王司马，将军如故。
十年，迁右卫将军。十三年，徙为左卫将军。是冬，高祖
遣太子右卫率康绚督众军作《荆山堰》。明年，魏遣将
李昙定大众逼荆山，扬声欲决堰，诏假义之节，帅太
仆卿鱼弘文、直阁将军曹世宗、徐元和等救绚。军未
至，绚等已破魏军。魏又遣大将李平攻峡石，围直阁
将军赵祖悦。义之又率朱衣直阁王神念等救之。时
魏兵盛，神念攻峡石浮桥，不能克，故援兵不得时进，
遂陷峡石。义之班师，为有司所奏，高祖以其功臣，不
问也。十五年，复以为使持节、都督湘州诸军事、信威
将军、湘州刺史。其年，改授都督北徐州缘淮诸军事、
平北将军、北徐州刺史。义之性宽厚，为将能抚御，得
人死力。及居藩任，吏民安之。俄给鼓吹一部，改封营
道县侯，邑户如先。普通三年，征为护军将军，鼓吹如
故。四年十月，卒。高祖深痛惜之，诏曰：“护军将军、营道
县开国侯昌义之，干略沈济，志怀宽隐。诚著运始，效
彰边服。方申爪牙，寄以禁旅，奄至殒丧，恻怆于怀。可
赠散骑常侍、车骑将军，并鼓吹一部，给东园秘器，朝
服一具，赙钱二万，布二百匹，蜡二百斤。”谥曰烈。子宝
业嗣，官至直阁将军、谯州刺史。